รัฐบาลไทย-ข่าวทำเนียบรัฐบาล-มท.แจ้งทุกจังหวัดกำหนดแนวทางบริหารจัดการน้ำเพื่อบรรเทาความเดือดร้อนของ ปชช.ช่วงฤดูแล้ง เน้นบริหารจัดการน้ำตามแนวพระราชดำริผนวกกับภูมิปัญญาท้องถิ่นและการมีส่วนร่วมของ ปชช.
วันจันทร์ที่ 13 มีนาคม 2560
มท.แจ้งทุกจังหวัดกําหนดแนวทางบริหารจัดการน้ําเพื่อบรรเทาความเดือดร้อนของ ปชช.ช่วงฤดูแล้ง เน้นบริหารจัดการน้ําตามแนวพระราชดําริผนวกกับภูมิปัญญาท้องถิ่นและการมีส่วนร่วมของ ปชช.
กระทรวงมหาดไทยแจ้งทุกจังหวัดกําหนดแนวทางบริหารจัดการน้ําเพื่อบรรเทาความเดือดร้อนของประชาชนในช่วงฤดูแล้ง เน้นให้ใช้วิธีการบริหารจัดการน้ําตามแนวพระราชดําริผนวกกับภูมิปัญญาท้องถิ่นและการมีส่วนร่วมของประชาชน
วันนี้ (12 มี.ค.60) นายกฤษฎา บุญราช ปลัดกระทรวงมหาดไทย ได้สั่งการด่วนไปยังผู้ว่าราชการจังหวัด นายอําเภอ กํานันและผู้ใหญ่บ้าน รวมทั้งผู้บริหารองค์กรปกครองส่วนท้องถิ่นทุกจังหวัดทั่วประเทศ เพื่อให้ทุกจังหวัด เร่งดําเนินการตามแนวทางบริหารจัดการน้ําเพื่อบรรเทาความเดือดร้อนของประชาชนในช่วงฤดูแล้ง ซึ่งขณะนี้ได้เริ่มเข้าสู่ช่วงฤดูแล้งและหน่วยงานพยากรณ์สภาพอากาศได้คาดการณ์ว่าฤดูแล้งปีนี้อาจมีระยะเวลาสั้นกว่าปีก่อนๆ โดยฝนจะเริ่มตกในเดือนพฤษภาคม และอาจเกิดฝนทิ้งช่วงสลับกันไปจนถึงเดือนมิถุนายน ก่อนจะเข้าสู่ฤดูฝนในช่วงปลายเดือนกรกฎาคม ซึ่งอาจทําให้ปริมาณน้ําในพื้นที่ต่างๆ ไม่เพียงพอต่อความต้องการของประชาชน
ดังนั้น จึงให้ทุกจังหวัดเตรียมการป้องกันและแก้ไขปัญหาการขาดแคลนน้ําในพื้นที่ ดังนี้
1. จัดตั้ง "คณะทํางานสํารวจข้อมูลแหล่งน้ําและปริมาณการใช้น้ํา" ในระดับพื้นที่หมู่บ้าน ตําบล อําเภอ โดยแยกข้อมูลเป็นน้ําสําหรับอุปโภค-บริโภค และน้ําเพื่อการเกษตร ซึ่งคณะทํางาน ประกอบด้วย รองผู้ว่าราชการจังหวัด หรือปลัดจังหวัด เป็นประธาน นายอําเภอหรือผู้แทนหน่วยงานสังกัดกระทรวงทรัพยากรธรรมชาติและสิ่งแวดล้อมในจังหวัดที่รับผิดชอบเกี่ยวกับน้ํา การชลประทานในพื้นที่ ผู้แทนการประปาส่วนภูมิภาคจังหวัด ผู้แทนสํานักงานป้องกันและบรรเทาสาธารณภัยจังหวัด ผู้แทนองค์กรปกครองส่วนท้องถิ่น และตัวแทนประชาชนหรือกลุ่มผู้ใช้น้ํา เพื่อทําหน้าที่วิเคราะห์ ประเมินหรือคาดการณ์ปริมาณการใช้น้ําแต่ละประเภทว่าจะเพียงพอถึงช่วงเวลาใด เพื่อเตรียมการให้ความช่วยเหลือประชาชนตามมาตรการต่างๆ ให้เหมาะสมกับสถานการณ์หรือปัญหาในพื้นที่
2. น้อมนําแนวทางตามพระราชดําริในเรื่องการบริหารจัดการน้ําและความรู้หรือภูมิปัญญาท้องถิ่น ตลอดจนหลักการมีส่วนร่วมของประชาชนมาใช้ในการบริหารจัดการน้ํา โดยให้พิจารณาดัดแปลงสภาพธรรมชาติของพื้นที่ เช่น ลําเหมืองเดิม ทางน้ําไหลในฤดูฝน ที่ราบลุ่มเชิงเขา แล้วนํามาทําเป็นแหล่งกักเก็บน้ํา อาทิ เหมืองฝายชะลอน้ํา หลุมขนมครกหรือแก้มลิง คลองไส้ไก่ ฯลฯ โดยประสานงานสํานักงานศูนย์ศึกษาการพัฒนาอันเนื่องมาจากพระราชดําริทั้ง 6 แห่งซึ่งอยู่ในพื้นที่ภูมิภาค สํานักงานโครงการอันเนื่องมาจากพระราชดําริประเภทการพัฒนาแหล่งน้ําหรือการเกษตรหรือการรักษาป่าในพื้นที่ซึ่งส่วนใหญ่อยู่ในความรับผิดชอบของหน่วยงานสังกัดกระทรวงเกษตรและสหกรณ์หรือหน่วยงานสังกัดกระทรวงทรัพยากรธรรมชาติและสิ่งแวดล้อม สํานักงานมูลนิธิปิดทองหลังพระสืบสานแนวพระราชดําริ มูลนิธิแม่ฟ้าหลวง และองค์กรภาคประชาสังคม
ด้านการพัฒนาแหล่งน้ํา รวมทั้งเชิญชวนผู้นําหมู่บ้าน ชุมชน หรือปราชญ์ชาวบ้านที่มีความรู้ภูมิปัญญาเกี่ยวกับการบริหารจัดการน้ํามาร่วมกันจัดทําโครงการแหล่งเก็บกักน้ําประจําหมู่บ้าน ชุมชน โดยให้จังหวัด อําเภอหรือองค์กรปกครองส่วนท้องถิ่นเชิญชวนประชาชนในพื้นที่เข้าร่วมทําโครงการ หรือ เสียสละแรงงานเข้าร่วมก่อสร้างแหล่งน้ําต่างๆในพื้นที่
3. นําสถานการณ์การขาดแคลนน้ําหรือประสบการณ์ปัญหาการใช้น้ําในปีก่อนๆ ที่ผ่านมามาปรับปรุงแก้ไขจัดทําเป็นแผนบริหารการใช้น้ําในฤดูแล้ง โดยจัดตั้งผู้รับผิดชอบพื้นที่ ที่เคยมี หรืออาจมีความขัดแย้งในการใช้น้ําและหาวิธีแบ่งปันน้ําที่ทุกฝ่ายยอมรับกติกา หรือวิธีกักเก็บน้ําในช่วงที่จะมีฝนตกในพื้นที่ และสร้าง ปรับปรุง ซ่อมแซมแหล่งกักเก็บน้ําประจําหมู่บ้านตําบลให้ใช้การได้ตามปกติหรือการชักน้ําหรือนําน้ําจากแหล่งน้ําใกล้เคียงมาใช้ในพื้นที่ จัดหาภาชนะเก็บน้ําหรือไซโลน้ําเพิ่มเติม เป็นต้น
และให้เร่งรณรงค์ประชาสัมพันธ์การใช้น้ําอย่างประหยัด หรือรณรงค์โครงการปลูกพืชใช้น้ําน้อยโดยให้พิจารณากลุ่มเกษตรกรที่เคยเข้าร่วมโครงการมาแล้วอย่างต่อเนื่อง เพื่อให้มีการขยายผลหรือเครือข่ายออกไปให้มากขึ้น
รวมทั้งวางแผนแจกจ่ายน้ําของการประปาส่วนภูมิภาคหรือหน่วยงานสังกัดองค์กรปกครองส่วนท้องถิ่นให้ครอบคลุมพื้นที่ขาดแคลนน้ํา และใช้ศักยภาพของโครงการน้ําดื่มที่ใช้งบประมาณกระตุ้นเศรษฐกิจ ประชารัฐประเภทต่างๆ มาช่วยบรรเทาความเดือดร้อนของประชาชน ฯลฯ
ด้านงบประมาณที่ใช้ดําเนินการ ให้จังหวัดพิจารณาขอใช้งบประมาณด้านป้องกันภัยตามระเบียบของกรมป้องกันและบรรเทาสาธารณภัย ซึ่งต้องพิจารณาเงื่อนไขการใช้จ่ายงบประมาณให้รอบคอบ หรือใช้งบประมาณแก้ไขปัญหาจังหวัด ๆ ละ2 ล้านบาทตามแผนพัฒนาจังหวัด งบประมาณเหลือจ่ายจากโครงการแผนพัฒนาจังหวัดกลุ่มจังหวัดปี 2560 งบประมาณขององค์กรปกครองส่วนท้องถิ่นในพื้นที่ รวมทั้งงบประมาณของส่วนราชการต่างๆ ในพื้นที่ หรืองบประมาณดูแลสังคมสิ่งแวดล้อม (CSR) ของภาคเอกชนหรือประชารัฐด้วยก็ได้
ทั้งนี้ ปลัดกระทรวงมหาดไทยยังได้กําชับให้ทุกจังหวัดเร่งบูรณาการทุกหน่วยงานเพื่อป้องกันและบรรเทาผลกระทบที่จะเกิดขึ้นกับพี่น้องประชาชนในช่วงฤดูแล้งนี้ และหากจังหวัดมีแนวปฏิบัติที่ดี (Best Practice)ที่จะสามารถเป็นตัวอย่างให้แก่พื้นที่อื่นๆ หรือมีปัญหาอุปสรรคในการดําเนินงานให้เร่งรายงานให้กระทรวงมหาดไทยทราบโดยด่วน เพื่อจะได้พิจารณาหาแนวทางแก้ไขปัญหาและช่วยเหลือประชาชนต่อไป.
ครั้งที่ 36/2560